Hekk kif dalgħodu bdiet il-kumpilazzjoni fil-konfront ta’ Erin Tanti, akkużat bil-qtil ta’ Lisa Maria Zahra f’Ħad-Dingli, ħarġu dettalji mill-aktar xokkanti dwar x’wassal għall-mewt tal-vittma, fosthom dwar l-aħħar mumenti ta’ ħajjet il-vittma. Tanti jinsab akkużat li fil-lejl ta’ bejn it-18 u d-19 ta’ Marzu ġiegħel lil Lisa Maria Zahra ta’ 15-il sena toqtol ruħha b’idejha jew għenha twettaq suwiċidju, ikkorrompiha meta kien fdat biex jieħu ħsiebha, jedukaha u jgħallimha, u li pparteċipa f’attivitajiet sesswali magħha minkejja li hija minuri u li kienet vulnerabbli, u dan billi abbuża bil-pożizzjoni ta’ fiduċja li kellu. Il-kumpilazzjoni nstemgħet quddiem il-Maġistrat Audrey Demicoli fil-preżenza tal-qraba tiegħu u tal-vittma, bl-ispettur Keith Arnaud jirrakkonta pass pass  u jiżvela x’qal fl-istqarrija Erin Tanti matul il-kors tal-investigazzjoni. L-Ispettur Arnaud qal li fit-18 ta’ Marzu ħu l-vittma, Nicholas Zahra u l-handyman tal-familja Mark Ciangura għamlu rapport l-Għassa tan-Naxxar fejn innottaw li daħal xi ħadd f’darhom u li kien daħal jorqod fil-kamra fejn kien hemm Lisa Maria Zahra. Dakinhar missier il-vittma kien imsiefer u ttieħdet id-deċiżjoni biex xi ħadd jibqa’ dejjem ma’ Lisa Marie. L-Ispettur żied jgħid li dakinhar sar ftehim li kellha tmur toqgħod ma’ ħuha Nicholas, iżda ma riditx. Ftehmu li toqgħod ma’ Lucy Giordimania, li tiġi omm is-sieħba ta’ Zahra. L-Erbgħa filgħodu meta kien hemm Lucy id-dar sabuha li kienet nieqsa u sabu nota li ħalliet Lisa dwar in-nuqqas tagħha mid-dar. Minħabba ċ-ċirkostanzi, l-Għassa tan-Naxxar infurmaw l-Għassa tal-Belt biex ifittxu fejn joqgħod Tanti. L-Ispettur xehed li meta marru fuq il-post, Tanti ma nstabx iżda nstabet nota żgħira indirizzata lil ommu. Hawnhekk instab ukoll lap top iżda xejn aktar. Huwa xehed li fid-19 ta’ Marzu kien hemm persuna qiegħda titlob għall-għajnuna Ħad-Dingli li rriżulta li kien Tanti. Qal li huwa ġie nnotat minn grupp li kienu qegħdin jagħmlu bbq. Qal li dawn rawh u ħasbu li kien qed jistrieħ. Minkejja li kien qed jiċċaqlaq ma kienx qed jitħarrek wisq. L-Ispettur qal li Tanti beda jxejjer u ndunaw li kellu bżonn l-għajnuna. Qal li hawnhekk il-grupp ċemplu għall-ambulanza li tellgħuh minn taħt l-irdumijiet. Ftit ‘l isfel instab il-kadavru ta’ Lisa Marie. Huwa żied jgħid li meta Tanti kien qiegħed jiġi salvat, huwa qal lil dak li kien qiegħed isalvaw “għaxxaqtha.. qbiżt u ma mietx u għandi ħabibti mejta.” L-Ispettur żied jgħid li meta kien mistħarreġ mill-Ispettur Silvana Briffa huwa tkellem fil-qasir u rrakkonta x’ġara, fejn ta l-istess verżjoni lilu dakinhar stess fit-Taqsima tal-Kura Intensiva. Bir-relazzjoni kienu jafu biss il-maid, in-nanna u l-ħabiba tagħha Tanti qal li kellu relazzjoni ta’ tliet xhur ma’ Lisa Marie u sar jafha mill-iskola. Qal li ħadd ma kien jaf bir-relazzjoni ħlief il-maid, in-nanna u ħabiba tagħha waqt li missierha ma kien jaf b’xejn. Tanti qal lill-Pulizija li hu raqad għand Lisa mill-Ħadd għat-Tnejn u mit-Tnejn għat-Tlieta minħabba li missierha ma kienx hemm. Ingħad li huwa rċieva telefonata li missierha kien jaf b’dak li kien għaddej inkluż ir-relazzjoni tagħhom. Qal li huwa inkwieta ħafna peress li kienet taħt l-età u kien l-għalliem tagħha, waqt li missierha huwa persuna b’saħħitha f’Malta. Qal li hawnhekk, il-vittma ridietu jmur għaliha għax anke hi kienet imħassba. Dak il-ħin fil-paniku qaltlu li “I’m going to kill myself”. Dak il-ħin iddeċieda li jmur jixtri tliet kaxxi ta’ 300 miligramma ta’ asprina u flixkun whisky. Lisa ħarbet mid-dar u ddeċidew li jmorru għall-kwiet Ħad-Dingli. L-akkużat qal li bdew jibilgħu l-asprina u l-whisky biex jagħmlu suwiċidju flmkien. Fl-istħarriġ tal-Pulizija Tanti qal li staqsiha jekk hix ċerta minn dak li kienet qed tagħmel fejn weġbitu “jien ħa nagħmel suicide żgur”. Hekk kif l-Isġettur kien qiegħed jirrakkonta din il-parti tal-istqarrija, Tanti deher viżibbilment emozzjonat, bl-Ispettur ikompli jgħid li fid-dawl tal-fatt li l-pilloli u l-whisky ma ħadmux, Tanti u Lisa u marru jimxu u hi pprovat issib ‘spot’ minn fejn taqbeż. “Riedet taqbeż. Riedu jqattgħu l-aħħar ħin flimkien… u meta kienu flimkien fit-tarf qalilha “ċert… u hi bdiet tgħidlu tkunx coward”. Fil-5.00 a.m. sabu l-ispot, għoddiet minn wieħed sa tlieta u qabżet waqt li ħarset lejh. Qal li hawn ra taħbat ma’ blata, spinnjat u ħabtet ma’ blata oħra. Huwa qal li qabeż ukoll u nduna li ma setax jerġa’ jaqbeż u beda jitkaxkar. Kien hemm mumenti fejn beda jitkaxkar u wara ħafna ħin reġa’ pprova jaqbeż u ma setax u hawnhekk talab għall-għajnuna. Ingħad li fil-karozza tiegħu ħalla nota ta’ suwiċidju u r-raġuni għalfejn kien se jagħmel dan kien għax kellu relazzjoni ma’ minuri u beża’ li jsejħulu pedofelu. Qal li Lisa kellha tikteb nota wkoll. Erin qal lill-Pulizija wkoll li ċempel lil ommu u lil oħtu u xi ħbieb tiegħu u qalilhom “thank you ta’ kulma għamiltu miegħi”. Huwa żied jgħid li “Her parents u step mother used to treat her like s***”, skont Tanti u għalhekk riedet tagħmel suwiċidju. Saħansitra qal li fil-lejl ta’ qabel ħuha kien refa’ jdejh fuqha wkoll. Mistoqsi jekk għandhux dispjaċiri qal li l-uniku dispjaċir li għandu huwa li ma mietx magħha. Mietet mad-daqqa Mill-awtopsja, instab li l-vittma kellha daqqa kbira f’rasha u rriżulta li mietet bid-daqqa li ħadet. Fil-karozza fuq il-post ingħad li sabu mobiles u flixkun whisky u tliet kaxxi aspirina. L-Ispettur żied jgħid li Tanti nstab bil-boxers u flokk u kellu ftit demm mal-irkoppa. Huwa deher f’sensih u beda jindika l-post minn fejn qabeż. F’komunikazzjoni li kellu mal-ħabib tiegħu James qallu li nbidel u sar psikopatiku u li ma jimpurtah minn xejn. Meta staqsieh għalfejn għamel hekk, qallu li ma terġax tkun. Minn profil tat-telefonati li sar irriżulta li kien hemm kuntatt kontinwu bejnu u Lisa, liema kuntatt waqaf ftit qabel ma’ Erin allega li ħarġet mid-dar. Il-Pulizija qalet li sabet chat logs taż-żewġ persuni u sabu bosta ritratti taż-żewg persuni flimkien. Kemm fl-appartament ta’ Erin u anke fil-kamra ta’ Lisa. Hija kellha wkoll ritratti bla ħwejjeġ fil-kamra tal-banju, liema ritratti ħadhom Tanti għax kien hemm riflessjoni tiegħu fil-ħġieġa. Kien kiteb isimha fuq il-mobile bħala “douche bag” Qabel l-interrogazzjoni Erin irrifjuta li jkollu avukat u baqa’ jgħid matul l-interrogazzjoni kollha ‘I will remain silent’. In-numru tal-mobile ta’ Lisa kien żammu taħt l-isem ta’ douche bag’ fejn kien hemm bosta messaġġi bejniethom dwar x’qiegħed jigri. Mistoqsi qabel tressaq il-qorti jekk kien kienx iddispjaċut li kienet mejta, Tanti qal li ma kienx qatilha. Qal li Lisa kienet qalet li qed tiġi msawta inkluż minn ħuha u qal li ralha tbenġila fuq wiċċha. Huwa qal li ma ħadhiex għand tobba għax kienet tgħidlu li qed jieħu ħsiebha hu. Mistoqsi x’kienet ir-raġuni li ħa miegħu l-flus u l-passaport, Tanti qal li għamel dan biex forsi jitlaq mill-pajjiż jekk ma jagħmilx suwiċidju. Qal li Lisa kienet ċerta li riedet tagħmel suwiċidju u hi qabżet u hu warajha. Mistoqsi kif hi mietet u hu le meta qabżu mill-istess post, Tanti qal li ma jafx imma hu vera qabeż minn fuq l-irdum. Fil-qorti rriżulta wkoll li fuq il-ħwejjeġ intimi ta’ Lisa Marie u ċarruta sabu traċċi ta’ sperma li kienu ta’ Tanti. Dan meta Tanti kien stqarr li huwa qatt ma kellu x’jaqsam magħha. Apparti dan fil-messaġġi qatt ma qalilha li kien se jaħrab. Moqrija messaġġi ta’ Lisa Marie Matul il-kumpilazzjoni għamlet ukoll id-domandi tagħha l-Avukat Giannella Demarco li qed tidher parti civili għall-familja tal-vittma. L-avukat Demarco qalet li mill-SMS’s joħroġ li l-akkużat beda jinstiga lil Lisa Zahra biex jagħmlu suwicidju. Qalet li meta l-akkużat informa lill-vittma li kien xtara kollox, it-tfajla lanqas biss kienet taf għal xiex qed jirreferi tant li staqsietu x’kien xtara. Fil-kontro-eżami li sar, l-Ispettur kien mistoqsi jekk ‘douche bag’ , il-mod kif Erin kiteb isimha fuq il-mobile hux l-iskype name tat-tifla, bil-Pulizija jgħid li ma jafx. L-avukat difensur qara messaġġ fejn Lisa Marie qalet “I’m ready now… I just need to write a letter” Messaġġ ieħor moqri fil-Qorti ta’ Lisa Marie kien jgħid: “No Erin don’t you dare we’re doing it tonight together”… I love you so much… be my brave little soldier for me.